Liewe graad 8-ouerDeur Stefanie Minnaar (Foto: Christel Cornelissen/Maroela Media) Dié belangrikste ding wat ŉ ouer van ŉ graad 8-tiener moet doen wanneer die tiener hoërskool toe gaan, is om die aflosstokkie aan jou tiener te oorhandig. Tot einde graad 7, is die ouer in ŉ ‘onderrig’-stoel en moet jy jou kind waardes en maniere leer. Wanneer jou tiener hoërskool toe gaan, móét jy as ouer in die ‘ondersteunings’-stoel inskuif. Hoekom is dié proses van kardinale belang vir die tiener? In die laerskool is die tiener se aanspreeklikheid en verantwoordelikheid teenoor die ouer. In die hoërskool móét die tiener se aanspreeklikheid en verantwoordelikheid na homself toe skuif. Dié belangrike skuif kan slegs gebeur wanneer die ouer (en veral ons ma’s) die aflosstokkie oorhandig aan ons tiener… en dan nooit weer die aflosstokkie probeer terugvat nie! Dr. Phil sê altyd; hoe meer verantwoordelikheid jy vir ŉ tiener gee, hoe meer verantwoordelikheid sal die tiener neem vir sy eie besluite en optrede. Die oorhandiging van die aflosstokkie sluit ook akademie in. Punte in graad 8, 9 en 10 tel vir niks nie (vra my wat ŉ ma van ŉ graad 12 en eerstejaarstudent is). Graad 8 en 9 is ook die beste tyd van ŉ tiener se lewe om te leer hoe om sy eie tyd te bestuur. Die enigste manier om te leer van tydbestuur is deur trial en error. Los jou tiener dat hy self uitwerk wanneer hy met ŉ taak moet begin of moet begin leer vir ŉ toets… ook wanneer dit tyd is om sy selfoon af te sit (of ten minste die data af te sit as dit hom keer om te konsentreer). Haal net diep asem as jou tiener dalk eers ŉ toets of twee dop voor hy leer. ŉ Goeie battle wat jy met jou hoërskooltiener kan hê, is om genoeg slaap in te kry! Verduidelik vir jou tiener dat alles wat hy leer in die dag, slegs in die nag in sy brein vasgelê word. Dalk is dit ŉ goeie idee om van dag een af hoërskooltieners se selfone buite hul kamers te laai deur die nag (koop vir jou tiener ŉ wekker). Ek stel voor jy hou ŉ huisvergadering met jou tiener wat nou hoërskool toe gaan voor die skool begin. Sê vir jou tiener dat hy nou meer vryheid gaan hê, maar met meer vryheid kom meer verantwoordelikheid. Besluit dan saam met jou tiener watter reëls en gevolge daar sal wees. Laat jou tiener nou al weet dat jy ŉ hele paar keer besluite gaan maak waarvan hy nie gaan hou nie. Hoekom? Omdat sy brein nog besig is om te ontwikkel en jy gaan partykeer hom teen homself moet beskerm. ŉ Enkelma se 22-jarige seun het eendag vir haar gesê: “Ma, dankie dat jy my altyd veilig gehou het op hoërskool, al was ek die heeltyd kwaad gewees vir Ma”. Ek is mal oor die Joodse tradisie waar hulle ŉ 13-jarige seun se verjaarsdag met ŉ bar mitzvah vier en ŉ 12-jarige dogter se verjaarsdag met ŉ bat mitzvah vier. “Bar” – seun “Bat” – dogter “Mitzvah” – gebod “Bar Mitzvah” = seun van gebod “Bat Mitzvah” = dogter van gebod Dit beteken dat die tieners nou dieselfde regte as volwassenes het. Die tieners is ook nou moreel en eties verantwoordelik vir hulle besluite en optrede. ŉ Voorstel vir jou: Skep ŉ geleentheid vir jou tiener, wat nou hoërskool toe gaan, waar jy dan die aflosstokkie oorhandig. Maak dit sommer ŉ laaste kuiergeleentheid saam met familie en vriende, waar hulle almal getuies kan wees van die begin jou tiener se reis om ŉ jong volwassene te word. Ek kan net dink hoe ŉ tiener se oë sal blink van trots om die aflosstokkie voor almal te ontvang. Hy sal dan sommer opgewonde wees om verantwoordelikheid daarvoor te vat. Elke volwassene kan dan ook ŉ lewensles vir die tiener gee. Ns. Dit is heerlik om te sien hoe tieners mens word in die hoërskool! Sluit gerus by Minnaar se Facebook-groep, Ouer-Tiener Harmonie, aan vir meer oor ouerskap.